Mai Henriksen (KF), 2012-11-06:
Tak, formand.
Først og fremmest en stor tak til Dansk Folkeparti for at rejse den her debat i Folketingssalen om løntilskudsjob.
Arbejdsgiveren ansætter vedkommende, som er ledig, og modtager et tilskud til lønnen, og forløbet aftales mellem vedkommende, jobcenteret, a-kassen og en virksomhed, hvis man altså har sådan en.
Flere i min omgangskreds har prøvet at være i løntilskud med større eller mindre held.
Som politikere tror jeg, at vi alle sammen kender til, at vi modtager mange beskrivelser fra borgere, der fortæller, hvordan systemet er skruet sammen på godt og på ondt.
En af de gode historier er om Kirsten, der skrev til mig.
Kirsten blev ledig efter endt uddannelse, og hun søgte job over hele Danmark, men igen og igen blev hun mødt af arbejdsgivere, som sagde, at de ønskede en med mere erfaring.
Og mere erfaring var jo netop, hvad Kirsten ikke havde.
Hun var jo nyuddannet.
Hun havde dog haft et relevant studiejob, men det var altså ikke nok til at imødekomme ønsket om erfaring.
Så hun endte med at komme i et løntilskudsjob i en privat virksomhed, og i løbet af de måneder, hun var i løntilskudsjobbet, viste hun sit værd, og da virksomheden skulle ansætte en ny efter et lille stykke tid, kaldte de Kirsten til samtale, og idet hun nu både kendte virksomheden og hun havde den erfaring, som hun ikke havde tidligere, var det rent faktisk hende, der bliver ansat.
Det er lige nøjagtig historier som Kirstens, der bekræfter mig i, at løntilskud kan være et gavnligt redskab.
For nyuddannede kan det give den erfaring og viden, som ofte efterspørges af arbejdsgiverne.
Løntilskud kan også bruges til at styrke ens allerede kendte kvalifikationer, eller det kan endda være en helt ny vej, der afprøves i en helt ny type job.
Men løntilskud skal bruges med måde, og desværre ser vi jo også, hvordan der foregår misbrug af løntilskudsordningerne.
Misbruget foregå på flere måder.
Her tænker jeg eksempelvis på Aarhus Kommune, som i 2010 i en intern mail udsendte et dekret om, at 10 pct. af alle stillinger inden for børne- og ungeområdet skulle erstattes af løntilskudsjob.
Men problemet er altså, at det er ulovligt.
Det strider nemlig mod lovens bestemmelser om, hvordan man skal håndtere de her ordninger, og det helt store problem var jo bekymringen om, at folk i ordinære stillinger skulle erstattes af folk med løntilskud.
Et andet eksempel på misbrug af løntilskudsordningerne er sjovt nok også fra Aarhus, nærmere betegnet sekretariatet bag Aarhus som kulturhovedstad.
Her var der fire personer i ordinær beskæftigelse og otte ansatte med løntilskud.
Siden sommeren 2008 har gennemtrækket af medarbejdere med løntilskud passeret 30 personer.
Så tror jeg, at de fleste her kan blive enige om, at løntilskud pludselig bliver en maskine, der leverer billig arbejdskraft frem for en mekanisme, der sikrer tilbagevenden til arbejdsmarkedet.
Nu skal det ikke lyde, som om jeg hænger Aarhus Kommune ud, for jeg overbevist om, at der er mange andre kommuner, som har lignende erfaringer med løntilskudsordningerne.
Det viser tal fra Arbejdsmarkedsstyrelsen, som www.avisen.dk har analyseret, og i en stor undersøgelse oplyser hver fjerde af FOA's tillidsrepræsentanter, at ledige ansatte med løntilskud i kommunerne flittigt bliver brugt som vikarer, når de fastansatte er væk, på ferie eller har meldt sig syge, og det er også i strid med intentionen bag loven om løntilskud.
Professor ved Aarhus Universitet Michael Svarer har påvist, at det især er den aktivering, som finder sted i private virksomheder med løntilskud eller i virksomhedspraktik, der ser ud til at give de gode resultater; den mindst effektive form for aktivering er derimod at give løntilskud til job i den offentlige sektor.
Ifølge professoren ser det faktisk ud til at forlænge perioden uden arbejde og dermed gøre størst skade end gavn, og det er svært problematisk.
Derfor er det også rigtig godt, at vi får en sådan debat, som vi har haft her i aften i Folketingssalen, og at et udredningsarbejde er igangsat.